Persea indica

Persea indica er et eviggrønt tre i laurbærfamilien.

Det blir opptil 20 m høyt. Barken er mørkegrå og oppsprukket. Trærne har ofte rotskudd. Unge kvister er silkehårete. Bladene er lansettformede, lysegrønne uten kjertler og opptil 20 cm lange og 7 cm brede. Eldre blad blir gule, oransje eller røde. Blomstene er tvekjønnede, og de 6 små tepalene er grønnhvite. Pollenbærerne har 4 pollensekker. Blomstringstida er hovedsakelig fra mars til august. Frukten er 2 cm lang og blåsvart når den er moden.

Arten er utbredt på Madeira og de vestlige Kanariøyene (Hierro, La Palma, Gomera, Tenerife og Gran Canaria). Den vokser også på Azorene, men der er den innført av mennesker. Den er avhengig av fuktig jord, tåler ikke vind og er stedvis vanlig i laurbærskogene 400–1500 moh. Treslaget kalles viñátigo på spansk og vinhático på portugisisk.

Persea indica er offisielt natursymbol for Gomera sammen med laurbærdue.

Referanser

Eksterne lenker 

 

Laurbærfamilien
Makaronesias endemiske flora